Ons is mismoedig omdat die Radio Kalahari Orkes al vir jare elke Saterdagaand hier op die stoep sit en werk aan nuwe liedjies wat ons graag wil hê julle moet hoor. Van hulle is vastrap, ander is trane-trekkers, meeste van hulle is nogal kwaai. Ons kan egter nie die deuntjies uitgee nie, want die platebedryf, soos ons dit ken, het verdwyn soos ‘n reënwolk in die hemel bo ons dorre ou plasie.
Soos ek die storie verstaan werk hierdie “crowd funding” so. Ons sê vir ons fans: “Broers en susters, ons het julle verskriklik lief. Julle het by ons gestaan en ons CD’s gekoop en as die kar se petrol klaar was, het julle tot by ons shows geloop. Dis vir julle wat ons hierdie nuwe liedjies geskryf het, maar die platemaatskappy is in sy moer en ons het skaars ’n geldjie om die maer tollies te voer. Hoe maak ons nou?”
Hier’s die plan: Julle gee vir ons ’n ietsie, en ons gebruik dit om julle hêppie te maak. Boonop kry jy lekker presente – goed wat jy en slegs JY in die hande kan kry. Niemand anders nie. Nooit ooit.
Maar dit is nie net ’n nuwe CD wat ons belplan nie, ons wil veel meer aanpak. RKO wil met ’n “drie-fase” aanslag vorendag kom. ’n Driepootpot, so te sê. Natuurlik sal ons eerstens die nuwe CD opneem, maar dié moet dan aan die wêreld bekendgestel word.
Laastens die derde fase oftewel die koeksuster op die koek.: Die opstal op R.K.O se plaas was nog altyd die musiek, daarom het ons al klaar vir een van Afrikaans se grootste dramaturgte, Harry Kalmer, gevra om vir ons ’n splinternuwe verhoogstuk te skryf. Dit sal ons in staat stel om in die nabye toekoms iets oorspronklik en asemrowend vir gehore op te voer.
Om seker te maak dat die geld vir die doeleindes gebruik word, het R.K.O. die ouditeursmaatskappy Middel en Vennote aangestel om die hele projek offisieël te hanteer en al die boontjies tel, van begin tot einde.